# Temaria

Temaria, revistes digitals de biblioteconomia i documentació és un repositori digital en l'àmbit de la informació i la documentació que dona accés a més de tres mil articles de revistes científiques espanyoles en accés obert. Va ser creat pel grup d'investigació d'Organització i Recuperació de Continguts Digitals de la Facultat de Biblioteconomia i Documentació de la Universitat de Barcelona amb el suport del Pla Nacional d'I+D+I (2004-2007).
Posa a disposició dels professionals de l'àmbit de la informació i la documentació tots aquests articles en accés obert, sota un sistema uniforme de descripció i indexació. També contribueix a la difusió de les revistes espanyoles de l'àmbit de la informació i la documentació en millorar la seva visibilitat a la xarxa.
La cerca dels articles es realitza a partir del conjunt d'elements de l'esquema de metadades Dublin Core. Tots els articles incorporats s'indexen amb els termes del Tesauro de Biblioteconomía y Documentación del Centre d'Informació i Documentació Científica (Cindoc), un vocabulari que incorpora equivalències en anglès i francès. En el marc del projecte Temaria, aquest tesaurus es va complementar amb les equivalències en català i una llista controlada de noms, persones i entitats. També es va desenvolupar un segon tesaurus més genèric a partir del Tesaurus de la UNESCO, per poder representar altres matèries més generals.
La interfície de consulta permet accedir als continguts a partir d'un sistema de cerca simple, un altre d'avançat o navegant a través dels diferents termes del tesaure.
Temaria va desenvolupar-se en el llenguatge de programació PHP, amb el suport d'una base de dades MySQL. El portal ofereix la subscripció via RSS als nous continguts publicats al sistema per revista, autor o matèria.

## Abast i contingut

Temaria indexa els articles de les revistes següents (algunes ja tancades):
* Anales de documentación.
* Anuari de l'Observatori de Biblioteques, Llibres i Lectura.
* Bibliodoc.
* ''BiD: textos universitaris de Biblioteconomia i Documentació.
* Boletín de la Asociación Andaluza de Bibliotecarios.
* Cuadernos de documentación audiovisual.
* Cuadernos de documentación multimedia.
* Cuadernos EUBD Complutense.
* Documentación de las ciencias de la información.
* Hipertext.net.
* Ítem: revista de Biblioteconomia i Documentació.
* El profesional de la información.
* Revista general de información y documentación.
* Revista TK.

## Referències

* ↑ «Qui som». Temaria: revistes digitals de biblioteconomia i documentació. [Consulta: 20 novembre 2018].
* ↑ Abadal, Ernest; Estivill Rius, Assumpció; Franganillo, Jorge; Gascón, Jesús; Rodríguez-Gairín, Josep-Manuel «Temaria: un portal de artículos de biblioteconomía y documentación». Revista TK, Núm. 18, 01-12-2006, pàg. 185-191 [Consulta: 20 novembre 2018].
* ↑ Rodríguez Gairín, Josep Manuel; Franganillo, Jorge; Abadal i Falgueras, Ernest; Estivill Rius, Assumpció; Gascón, Jesús «Sindicación de contenidos en un portal de revistas: Temaria». El profesional de la información, Vol. 15, Núm. 3, maig-juny 2006, pàg. 214-221 [Consulta: 20 novembre 2018].

## Enllaços externs

* Temaria - Revistes digitals de biblioteconomia i documentació (català) (castellà) (anglès)